Covid-19: ‘Ergste is verby’ – MkhizeZweli Mkhize (Foto: Twitter) Zweli Mkhize, die minister van gesondheid, het Sondag gesê die ergste van die Covid-19-krisis is verby. “Ons is oor die kruin. Die Wes-Kaap het al meer as twee maande gelede sy plato bereik. KwaZulu-Natal se gevalle begin ook afneem, ” sê Mkhize. Hy sê alhoewel die ergste verby is, moet die Covid-19-regulasie steeds streng nagekom word en voorsorgmaatreëls van krag bly om die verspreiding van die virus te bekamp. Suid-Afrika het sedert Saterdag 2 728 nuwe gevalle van Covid-19 aangeteken, wat die algehele getal gevalle teen Maandag op 609 773 te staan bring. ŉ Totaal van 13 059 mense het weens die virus omgekom en 506 470 het reeds herstel. Mkhize sê op hierdie stadium is daar nie ŉ tekort aan beskermingstoerusting (PPE) nie, maar die land ervaar wel ŉ uitdaging wat betref die administrasie van die toerusting. Dit volg veral na die Gautengse PPE-kontrakskandaal, waar tenders vir veral Covid-19-toerusting aan mense met ANC-bande of hul onmiddellike familie en vriende toegeken is. “Die verslae oor korrupsie is verwoestend. Mense misbruik hul magsposisie om voordeel te trek uit die regering se hulpbronne. Ons veroordeel hierdie korrupte gedrag ten sterkste en sal saam met ons wetstoepassers werk om alle korrupsie met wortel en tak uit te roei,” sê Mkhize. Tedros Adhanom Ghebreyesus, die direkteur-generaal van die Wêreldgesondheidsorganisasie (WGO), het Vrydag tydens ŉ mediakonferensie in Genève, Switserland, gesê indien gesondheidswerkers in Suid-Afrika sterf weens die PPR-korrupsie in die regering, sal dit gelykstaande aan moord wees. “Gesondheidswerkers wat sonder beskermingstoerusting werk, se lewens word in gevaar gestel. Hulle plaas ook die pasiënte met wie hulle werk se lewens in gevaar. Daarom is die PPE-korrupsie onaanvaarbaar,” sê Ghebreyesus.